Jól dolgoztak a miklósfai borosgazdák | ZAOL
Borverseny 2018. 04. 16. 08:00
Jól dolgoztak a miklósfai borosgazdák
A Dr. Kotnyek István Kertbarát Kör szombaton a miklósfai városrész Mindenki Házában borversenyt szervezett.
– Az idei viadalra 36 termelő 77 mintával nevezett – mondta Németh József, a kertbarát kör elnöke. – A tagjainkon kívül tízen a városkörnyéki birtokon készített borokkal regisztráltak. A mezőnyben 48 fehér-, 20 vörösbor, 8 rozé és egy siller szerepelt.
Németh József ugyan most nem volt a bíráló testület tagja, ám bortermelőként és szakemberként úgy érezte: kifejezetten jó borokkal neveztek a gazdák.
– Annak ellenére is, hogy a dél-zalai borvidék nem produkált kimagasló évjáratot – tette hozzá. – A szüret idejét nem volt könnyű megválasztani, hiszen például szeptember közepén egyhetes eső áztatta a birtokokat. A csapadék után érő szőlők nem hozták az elvárt minőséget.
A Mindenki Háza színpadán Simon Zoltán (balról), Tóth Imre és Somogyi András a borok bírálata közben
Ezzel a véleménnyel a zsűri elnöki tisztségét ellátó Németh Géza is egyetértett. A Da Bibere Borlovagrend alkancellárja azonban úgy érzékelte, hogy a gazdák összességében odafigyeltek a nedűikre.
A zsűri számos fokozatot kiosztott, de a Miklósfa legjobb fehérbora címet Németh József olaszrizlingje érdemelte ki, a vörösek közül Virovecz József vegyes nedűjét emelték ki. Ezúttal a vidéki nevezőket is elismerték. Ábrahám János vegyes fehérbora mellett Szentgyörgyvölgyi Tibor Cabernet Sauvignonja lett a legjobb.
Középpontban a fűszerpaprika / 41 perce